
Budapest Főváros XIV. Kerület Zugló Önkormányzata Képviselő-testülete

…/2021. (.…) önkormányzati rendelete a 
Budapest Főváros XIV. Kerület Zugló Önkormányzata tulajdonában álló helyiségek bérbeadásáról szóló 13/2020. (V.12.)

önkormányzati rendelet módosításáról
Budapest Főváros XIV. Kerület Zugló Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 14. pontjában foglalt feladatkörében eljárva, az Alaptörvény 32. cikk (2) bekezdésében meghatározott eredeti jogalkotói hatáskörében a következőket rendeli el:
1.  §
(1) Budapest Főváros XIV. Kerület Zugló Önkormányzata Képviselő-testületének a tulajdonában álló helyiségek bérbeadásáról szóló 13/2020. (V.12.) önkormányzati rendelete (a továbbiakban: Ör.) 1. § (2) bekezdése helyébe a következő rendelkezés lép:
„(2) E rendelet hatálya nem terjed ki az Önkormányzat és az állam vagy más személy közös tulajdonában levő helyiségekre.”
2.  §

(1) Az Ör. 2. § (2) bekezdés b) pontja helyébe a következő rendelkezés lép:

„b) a bérlőkiválasztási jog jogosultja által folytatott bérlőkiválasztási eljárás eredménye megállapításáról,”
(2) Az Ör. 8. § (1) bekezdés helyébe a következő rendelkezés lép:
„(1) A bérbevételi ajánlat tekintetében az ajánlati kötöttség a bérbevételi ajánlat megtételétől az e rendeletben szabályozott tárgyalási eljárás lezárását követő 90. napig tart.”
(3) Az Ör. 10. § (2) bekezdés első mondata helyébe a következő rendelkezés lép:
„(2) Ha a bérbevételi ajánlat olyan helyiségre vonatkozik, amelyre nincs még közzétéve bérbeadási ajánlat, de a helyiség bérbe adható, 90 napon belül:”

(4) Az Ör. 11. § (2) bekezdés helyébe a következő rendelkezés lép:
„(2) A felhívást a kifüggesztését követően legalább egy alkalommal közzé kell tenni a Zuglói Polgármesteri Hivatal és Zuglói Zrt. faliújságján, a Zuglói Zrt. honlapján és a zuglo.hu oldalon.”
(5) Az Ör. 15. § (2) bekezdés helyébe a következő rendelkezés lép:
„(2) A tárgyalásos eljárást a bérbevételi ajánlat kézhezvételétől számított 60 napon belül be kell fejezni.”

(6) Az Ör. 15. § (3) bekezdés helyébe a következő rendelkezés lép:

„(3) Ha a tárgyalás megkezdésétől számított 60. napig a bérleti szerződés tartalmára vonatkozó, írásban rögzített előzetes megegyezés nem jön létre, és a tárgyaló felek az erre vonatkozó külön megállapodással a tárgyalási határidőt nem hosszabbították meg, a tárgyalási eljárást befejezettnek kell tekinteni.”
(7) Az Ör. 19. § (1) bekezdés helyébe a következő rendelkezés lép:
„(1) Amennyiben az Önkormányzat másként nem rendelkezik, további árversenyen azok az ajánlattevők vesznek részt, akik a legmagasabb megegyező összegű bérleti ajánlatot tették, és velük a bérleti szerződés szövegéről az előzetes megegyezés létrejött.”

(8) Az Ör. 24. § (2) bekezdés helyébe a következő rendelkezés lép: 
„(2) Ha a GB más határidőt nem szab, és a további egyeztetést előíró határozatának meghozatalától számított 60 napon belül nem jön létre megegyezés a bérleti szerződés szövegéről, úgy kell tekinteni, hogy a bérleti szerződés megkötése meghiúsult.”
(9) Az Ör. 27. § g) és h) pontja helyébe a következő rendelkezés lép:
„g) határozott időre kötött bérleti szerződés lejártakor, ha a bérlő a korábbi szerződési feltételek helyett a bérbeadó által meghatározott, bérbeadó számára kedvezőbb szerződési feltételek teljesítését vállalja,
h) a 32. alcímben szabályozott bérbeadás során, továbbá”
(10) Az Ör. 27. §-a az alábbi i) ponttal egészül ki:

„i) államháztartási körbe tartozó szervezet részére művelődési, sport, oktatási, kulturális, egészségügyi, szociális, művészeti, egyéb társadalmi tevékenységre történő bérbeadás során,”
(11) Az Ör. 29. § (1) bekezdés helyébe a következő rendelkezés lép:

„(1) Helyiséget határozott időtartamra, határozatlan időre vagy meghatározott feltétel bekövetkezéséig lehet bérbe adni. A helyiséget határozott időre legfeljebb a nemzeti vagyonról szóló törvényben meghatározott időtartamra lehet bérbe adni.” 

(12) Az Ör. 30. § helyébe a következő rendelkezés lép:
„30. § A határozott időre szóló szerződés a nemzeti vagyonról szóló törvényben meghatározottak szerint meghosszabbítható, ha a bérlő a bérbeadónak az új bérleti díjra, valamint az új szerződésre vonatkozó ajánlatát elfogadja.”
(13) Hatályát veszti az Ör. 31. §-a.
(14) Az Ör. 37. § (3) bekezdése helyébe a következő rendelkezés lép:
„(3) Közhasznú szervezetként bírósági nyilvántartásba vett szervezet számára közhasznú feladatával megegyező célra legfeljebb 70%-os bérletidíj-kedvezmény biztosítható, ha a közhasznú feladat ellátására együttműködési megállapodást kötött az Önkormányzattal, és az együttműködési megállapodásban a támogatás (bérletidíj-kedvezmény) összegéhez mérten az Önkormányzat vagy a kerületi lakosok részére kölcsönös előnyt biztosít.”
(15) Az Ör. 42. § (1) bekezdése első mondata helyébe a következő rendelkezés lép:

„(1) Ha a bérlő a bérbeadóval való megállapodás alapján legalább az éves bérleti díj mértékét elérő – a helyiség értékét növelő – munkát kíván végezni, a munkálatok idejére, de legfeljebb két hónapig nem köteles a bérleti díj fizetésére.”
(16) Az Ör. 42. §-a az alábbi (1a) bekezdéssel egészül ki:  
„(1a) Ha a bérlő a bérbeadóval való megállapodás alapján a helyiség rendeltetésszerű használatot biztosító munkát kíván végezni, a munkálatok szükséges idejére nem köteles a bérleti díj és közös költség fizetésére.”

(17) Hatályát veszti az Ör. 43. §-a. 

(18) Az Ör. 53.§ (3) bekezdése első mondata helyébe a következő rendelkezés lép: 

„(3) Ha a bérlő bérbeszámítással megtérítésre kerülő – nem a rendeltetésszerű használathoz szükséges - munkát végzett, a bérlő a saját költségén az Önkormányzat által megjelölt ingatlan-értékbecslővel a helyiség beköltözhető forgalmi értékéről köteles értékbecslést készíttetni.”
3. §
(1) E rendelet a kihirdetését követő napon lép hatályba.

(2) E rendelet rendelkezéseit – a (3) bekezdésben foglalt kivétellel - alkalmazni kell a rendelet hatálybalépésekor folyamatban lévő ügyekben is.
(3) A 2. § (15) bekezdésével megállapított Ör. 42. § (1) bekezdését az e rendelet hatálybalépése után kötött megállapodásokra kell alkalmazni.”

Horváth Csaba
Dr. Tiba Zsolt


polgármester
jegyző

Ez a rendelet kihirdetésre került:


………………………. napján



Dr. Tiba Zsolt

